Az Osszuk meg egymással-sorozat folytatásaként egy átfogó és informatív beszámolóval szolgálhatunk Szegedről, és nem is akárkitől. A városban működik egy igazi gasztronómiai kulthely, amely normál esetben hetente három estén várja a vendégeit, különleges koncepciójú vacsoraestekkel. Az Alkimista Kulináris Műhely alapítója, vezetője és szakácsa Katkó Krisztina beszámolója következik!

A cikk szerzője Katkó Krisztina, a szegedi Alkimista Kulináris Műhely tulajdonosa és séfje

Szegeden és a dél-alföldi régióban sem más a helyzet, mint az ország egyéb területein, ám az intézkedések első lépéseként a több mint húszezer Szegeden tanuló egyetemista hirtelen “hazaküldése” már a kijárási korlátozás előtt előrevetítette: nehéz helyzetek és szokatlan döntések sora következik.

Szeged 160 ezres lakosságú nagyváros, évi 200 ezer idelátogató turistával. A városban közel 160 helyen lehet enni-inni, amiben benne van a piaci lángosozó, a halsütöde, a halászcsárdák, az egyetemi campus helyei, a bisztrók, pizzériák, cukrászdák, kávézók és az éttermek sora.

Lehetetlen a teljes skálát szondázni, a vendéglátóhelyek a műfajuknak megfelelő, egyedi döntéseket hoznak, abban mégis egységes a mintázat: mindenki gyorsan döntött, javarészt az üzletek teljes bezárása mellett, s a legtöbben dobozolnak, élesedik a kiszállítási verseny.

Nem idei fotó Szeged főteréről

A városvezetés is támogatta a zárást, amikor a nem kinyitó, önkormányzati tulajdonú helyiségek bérlőinek fizetési kedvezményt ajánlott fel. Ez április végén jelentkezhet majd az üzletek büdzséjében.

Egyelőre nincs pontos statisztika, és itt is magas lesz az állásvesztők aránya, de tény: a belvárosi, vezető vállalkozások erősen küzdenek az alkalmazottakért, a bevált szakmai csapatot anyagi áldozatok árán is sokan igyekeznek megtartani.

A babaház és bruncholó: zárva

Zárva van a város frekventált helyén lévő babaház, a Sugar&Candy is. Gyakorlott kiszállítók, de ez most egészen más kihívást jelent. A desszertező az apró örömökben látja a megoldást: kicsi, dekoratív, színes dobozokra váltottak, a hét végi önfeledt sütizésre biztatva.

„Vendégeink nagy része külföldi diák, ez Szegeden csaknem négyezer fiatalt jelent, így már az egyetem bezárásakor éreztük a jeges fuvallatot” – mondja Barta Enikő, aki szerint most komolyan újragondolhatjuk a jövőt. A tulajdonos szerint a legsürgetőbb feladatuk az, hogy megoldják a munkaerő megtartását.

@Facebook Sugar&Candy

„Nyitva lehetnénk, de a teljes zárlatot érezzük helyesnek – mondja Talmácsi Ádám, a brunch-étteremként ismert A2 Gastro Caffé társtulajdonosa. Azon dolgozunk, hogyan menthetjük a kollégáink munkahelyét, miként induljunk újra, mert a kiszállítás a mi jellegünkben nem érdemi lehetőség. Próbálkozásaink voltak, de komoly eredményt nem értünk el, és élesedik a verseny is. A nyári rendezvényeinkkel felvettük a kapcsolatot, és a partnereinkkel, beszállítóinkkal egyeztettünk. Mindenki teljes mértékben segítőkész volt, ez az egyetlen pozitívuma ennek a válságnak – mondja a tulajdonos.

Az A2 Gastro Caffé pultja @Facebook A2 Gastro Caffé

Kávézz otthon!

Szeged pici, de vezető specialty kávézójában, a Kék Elefántban korábban egymásnak adták a kilincset vendégek és vendéglátósok, március 16-a óta azonban zárva van, holott nyitva is tarthatna.

Jarjabka Zoltán tulajdonos felelős döntésnek érzi, ám ez az út sem sima. “A házhoz szállítás minőségi, specialty kávékkal nem működik, mi most online tanítjuk az embereket kávét készíteni olyan otthoni eszközökkel, mint például a kotyogós.” A program népszerű, a barista- és hobbibarista-oktatás egyébként is része volt a tevékenységüknek, csak most online tesztüzem zajlik.”

Készül a filterkávé @Facebook Kék Elefánt

Heti desszertmenü-újítás és reggeli házhoz

Számos hely nyitva tarthatna délután három óráig, mégis sokan a zárlatot választották, holott a könnyen elérhető, vonzó belvárosban működnek. Ilyen például az elsőként, március 13-án bezárt reggelizőhely, a Kelesztő, és a magas alapanyag-fegyelmű, a francia iskola stílusában dolgozó Süti nem Süti.

Üzenet a sütizőknek @Facebook Süti nem Süti

Az üzemeltető testvérpár, Léhy Blanka és Léhy Barbara szerint érdemes volt utat mutatni a zárással, még ha ez üzleti tartalékok felemésztésével is járhat. Mindkét hely a kollektíváját félti, és a kiszállításban látnak esélyt: a Süti heti desszertmenüt kínál és túl van egy reményt adó húsvéton, a Kelesztő pedig hamarosan reggelik küldésével folytatja a karanténkonyhát.

A Kelesztő Csónak nevű étele @Facebook Kelesztő

A nyitvatartó belvárosi

Nyitvatartás is akad: a globális cégek frissen nyitott egységei mellett nyitva tart a helyi Rudi & Fickó, ahol most a reggeltől estig helyett a reggeltől délutánig való kiszolgálás és az elviteles helyi, kovászos kenyér működik leginkább. Mucsi Nándor tulajdonos éppen azért választotta ezt a megoldást, hogy megtarthassa a csapatot. Az eredmény lassan meghozza a nullát, aminek ebben a helyzetben örülni kell – mondja.

Rudi & Fickó bagettjei

A karitatív eredetiség

Szegeden érdekesen alakul a támogatások és felajánlások rendszere. A vezető gasztronómiai vállalkozások adományai, karitatív célú gyűjtései bevett gyakorlatnak számítanak a városban, ám most, miközben az országban és a fővárosban a legtöbb ételfelajánlás az egészségügyi dolgozók felé áramlik, Szeged valahogy vár ezzel a rohammal.

A helyzetértékelés jelenlegi pontosságát Németi Norbert kezdeményezése jól mutatja: a Pizza Monkey tulajdonosa a munka nélkül maradt vendéglátósoknak kínál ingyen menüt és segítséget. Valószínű, hogy ehhez a kezdeményezéshez többen is csatlakoznak majd, remélve, hogy inkább itt kell majd segítség, nem pedig az egyetemi klinikák és a városi kórházak esetleges túlterheltsége miatti tömeges ételkiszállításoknál.

“Karanténban kuksolok, locsolkodni nem tudok. Ne várjon rám a sok lány, meglocsollak hát online!” @Facebook Pizza Monkey Szeged

– A cikket folytatjuk. –